***Mācību priekšmeta Kompozīcija programmas vadlīnijas***

**Ievads**

*Mācību priekšmeta Kompozīcija programmas vadlīnijas* (turpmāk – *Vadlīnijas*) ir mākslas profesionālās ievirzes izglītības programmas *Vizuāli plastiskā māksla* sastāvdaļa. *Vadlīnijās* aprakstīti mācību priekšmeta *Kompozīcija* mērķi, uzdevumi, mācību saturs un prasības, mācību apguves secība, mācību metodes un mācību sasniegumu vērtēšana. *Vadlīnijas* veidotas, lai noteiktu mācību priekšmeta *Kompozīcija* saturu un palīdzētu pedagogiem sastādīt skolas mācību programmas.

Mācību priekšmeta *Kompozīcija* apjoms ir 402 stundas. *Kompozīcija* ir tas mācību priekšmets, kurš apvieno mākslas jomas, dodot plašāku skatījumu gan uz kultūrvidi – tās vizuālām un estētiskām vērtībām, stilistisko daudzveidību. *Kompozīcijas* saturs nodrošina saikni starp visiem mācību priekšmetiem, lai audzēknis iegūtu pieredzi daudzveidīgi lietot iegūtās zināšanas un prasmes.

**Mērķis –** iegūt izpratni par kompozīciju kā radošas izpausmes nozīmīgu sastāvdaļu, prasmi to lietot daudzveidīgā radošā darbībā.

**Uzdevumi**

**Mākslas uztvere**

Dabas un kultūrvides daudzveidība

Mākslas daudzveidība

1. attīstīt audzēkņa uztveri, izzinot dabu, mākslu un kultūrvidi, izprast kompozīcijas stilistisko daudzveidību, tās nozīmi mākslas darbā;

**Mākslas valoda**

Kompozīcijas principi un izteiksmes līdzekļi

Materiāli un tehnikas

1. apgūt kompozīcijas principus un izteiksmes līdzekļus, iepazīt daudzveidīgus materiālus, tehnikas un tehnoloģijas;

**Radošā un vērtējošā darbība**

Radošā procesa daudzveidība

Vērtēšana un analīze

1. iegūt pieredzi izteikt tēlus, tēmas un idejas radošā kompozīcijā, analizēt radošā darba procesu un rezultātu.

**Noslēguma prasības**

|  |  |  |  |
| --- | --- | --- | --- |
| **Satura daļas**  | **Uzdevumi** | **Māc. priekšmeta saturs** | **Noslēguma prasības** |
| **Mākslas uztvere** | 1)attīstīt audzēkņa uztveri, izzinot dabu, mākslu un kultūrvidi, izprast kompozīcijas stilistisko stilistisko daudzveidību, tāsnozīmi mākslas darbā; | Dabas un kultūrvides daudzveidība | Ir pieredze mērķtiecīgi vērot dabu un kultūrvidi – objektus un procesus kā daudzveidīgus ierosmes avotus. Ir pieredze saskatīt un vērtēt dabas un cilvēka radītu objektu atšķirības un kopsakarības. Ir pieredze vizuāli dokumentēt dabu un kultūrvidi - skicēt, fotografēt, tekstuāli aprakstīt.  |
| Mākslas daudzveidība | Ir priekšstats par kompozīcijas nozīmi mākslā un kultūrvidē.Ir priekšstats par stilistiski vienotu kompozīciju , kas balstīta uz konkrēta laikmeta, mākslas virziena vai autora darbu izpēti. Ir iepazinis izcilas Latvijas un pasaules mākslas un dizaina vērtības, personības.  |
| **Mākslas valoda**  | 2) apgūt kompozīcijas pamatprincipus un izteiksmes līdzekļus, iepazīt daudzveidīgus materiālus, tehnikas un tehnoloģijas; | Kompozīcijas pamatprincipi un izteiksmes līdzekļi  | Ir priekšstats par kompozīciju kā dažādu izteiksmes līdzekļu sintēzi.Prot mērķtiecīgi lietot vizuālos izteiksmes līdzekļus – līniju, punktu, laukumu, krāsu.Prot mērķtiecīgi izmantot dažādus kompozīcijas pamatprincipus – ritmu, līdzsvaru, dinamiku, kontrastu, telpiskumu, proporcijas, dominanti, apjomu, veidojot kompozīciju plaknē un telpā. |
| Materiāli un tehnikas  | Iepazinis daudzveidīgas tehnikas un paņēmienus.Prot strādāt ar dažādiem materiāliem, zina to īpašības.  |
| **Radošā un analītiskā darbība** | 3) iegūt pieredzi izteikt tēlus, tēmas un idejas radošā kompozīcijā, analizēt radošā darba procesu un rezultātu.  | Radošā procesa daudzveidība | Ir pieredze patstāvīgi īstenot savu ieceri kompozīcijā, izvēloties piemērotus izteiksmes līdzekļus, tehnikas un materiālus.Ir pieredze eksperimentēt, meklējot savu individuālu vizuālās izteiksmes veidu. |
| Vērtēšana un analīze  | Prot izskaidrot savu radošo ieceri, īstenošanas procesu un rezultātu. Ir pieredze analizēt un vērtēt vizuālās mākslas darbu.  |

**Mācību satura apguves secība**

Mācību priekšmeta *Kompozīcija* saturu veido 9 tēmas. Priekšmeta apguves īpatnība nosaka, ka tēmas tiek apgūtas, ik pēc noteikta laika atkārtojot tās. Tēmām atkārtojoties, pieaug to grūtības pakāpe. Mācību satura apguves secību veido pedagogs, mācību saturā iekļaujot visas tēmas, un mācību nobeigumā nodrošinot *Kompozīcija* noslēguma prasību sasniegšanu visiem audzēkņiem.

9 tēmas kopumā un katra tēma atsevišķi ietver visas mācību priekšmeta *Kompozīcija* satura daļas: izziņas darbību, mākslas valodas apguvi, radošo un vērtējošo darbību. Ikviena tēma īstenojas kā daudzveidīgi mācību uzdevumi, kurus izvēlas skolotājs atbilstoši plānotajam mācību procesam. Mācību uzdevumu dažādība nodrošina audzēkņa daudzveidīgu prasmju apguvi un spēju attīstīšanu – prasmi mērķtiecīgi vērot un veikt vizuālus pierakstus, dažādu tehniku apguvi, prasmi risināt radošas un tehniskas problēmas, mākslas piemēru pētīšanu un analīzi, radoša darba un darba procesa novērtēšanu, prasmi aizstāvēt savu viedokli un citas.

1. **Kompozīcijas jēdziens**

Kompozīcijas jēdziena izpratne. Kompozīcijas likumsakarības dažādos mākslas veidos un kultūrvidē.

1. **Kompozīcijas principi**

Ritms, līdzsvars, statika/dinamika, kontrasts, proporcijas, dominante, simetrija/asimetrija, vienotība, centrs.

Kompozīcijas ievietojums laukumā. Formāts un kompozīcija.

1. **Vizuālās izteiksmes līdzekļi**

Punkts. Līnija. Laukums. Krāsa. Forma. Faktūra.

1. **Kompozīcijas veidi**

Kompozīcija plaknē: vizuāli plastiskā kompozīcija; 2D dizains – grafiskais un informācijas dizains.

Telpiska kompozīcija.

1. **Stilizācija un ornaments**

Formas vizuāls vispārinājums. Modulis.

1. **Telpiska kompozīcija**

Instalācija, virsmas struktūra, makets, asamblāža, dekorācijas u.c.

1. **Materiāli, tehnikas, un paņēmieni**

Dažādu materiālu īpašības, to savstarpēja saskaņošana.

Zīmējums, gleznojums, aplikācija, maketēšana, asamblāža, konstruēšana, instalāciju veidošana.

1. **Kompozīcijas stilistika**

Vizuālās stilistikas daudzveidība.

Vēsturiskie stili.

Mākslinieka /autora rokraksts, darbu stilistika.

Fonts/ šrifts kā vizuālās izteiksmes līdzeklis.

1. **Ideja. Tēls. Vēstījums.**

Mērķtiecīgs izteiksmes līdzekļu, tehnikas, kompozīcijas principu lietojums.

**Mācību metodes**

Skolotājs dažādās situācijās no daudzveidīgā metožu klāsta izvēlas tās mācību metodes, kuras liekas vispiemērotākās konkrēto mācību mērķu sasniegšanai. Pēc darbības rakstura var izdalīt trīs atšķirīgas metožu grupas - norādošās, sokrātiskās un atklājuma metodes. (Als Harvids\*)

**Norādošās metodes** piemērotas, lai sniegtu audzēkņiem konkrētas zināšanas un prasmes ar mērķi pievienot jaunās zināšanas esošajām.

Praktiski norādošās metodes *Kompozīcijā* izmanto, uzsākot jaunu tēmu vai uzdevumu. Skolotāja **stāstījums** iepazīstina audzēkņus ar konkrēto uzdevumu priekšmeta kopainā, gaidāmo rezultātu, sniedz informāciju un dod norādījumus par nepieciešamajiem vai vēlamajiem vingrinājumiem darba procesā,tehniskiem paņēmieniem un instrumentiem uzdevuma veikšanai. Pēc rezultāta sasniegšanas vēlreiz atkārto uzdevumu un akcente tā laikā iegūtās jaunās zināšanas.

**Sokrātiskās metodes** lieto, lai virzītu audzēkņus domāt patstāvīgi un kritiski - prasmes analizēt, vērtēt un izteikties attīstīšanu dialogā ar skolotāju un klases biedriem.

Praktiski sokrātiskās metodes *Kompozīcijā* izmanto, veicot dažādus mācību uzdevumus. Pedagoga un audzēkņu **sarunas** palīdz saskatīt dabā un kultūrvidē vizuālās vērtības, izprast kompozīcijas uzbūves likumsakarības, izzināt izteiksmes veidus un izprast tehniskos paņēmienus. Mācību darbu tapšanas un izvērtēšanas procesā var izmantot **jautājumu un atbilžu** metodi: mērķtiecīgi jautājumi –dialogs var palīdzēt audzēknim analīzēt darba procesu, saskatīt iespējamās kļūmes tajā un izdarīt vērtējumu. Audzēkņa **praktiskais darbs** ir aktīvs process, kurā jautājumi un atbildes var būt gan formulētas vārdiski, gan risinātas darbībā – tie ir **ideju pieraksti, eseja, recenzija,** dabas un mākslas darbu **studijas**, **kopēšana**, **avotu izpēte**, **materiālu atlase.**

**Atklājumu metodes** pamatā ir audzēkņa radošās darbības daudzveidība - eksperimenti, improvizācija un izzināšanas prieks. Skolotājs organizē mācību procesu tā, lai tas būtu *atvērts* skolēnu patstāvīgiem atklājumiem, piemēram, atceļot ierobežojumus un mērķi izgatavot darbu, kura veidols ir konkrēts un paredzams.

Praktiski atklājuma metodes *Kompozīcija* izmanto, audzēkņiem patstāvīgi izzinot kaut ko jaunu daudzveidīgos radošos mācību uzdevumos, kā arī mācoties no savām veiksmēm un kļūdām (veiksmes un kļūdas apzinot un mērķtiecīgi atkārtojot vai izvairoties no lietošanas). Atklājumu metodes ir **eksperiments** un **praktiskais darbs** ar atšķirīgiem, atklājumus ietverošiem nosacījumiem, darbojoties ar jauniem materiāliem, tehnikām, izvēloties dažādus izteiksmes veidus un formas.

Darba formas – Individuāls darbs. Grupu darbs. Plenērā, ekskursijas, pieredzes apmaiņa.

\*Al Hurwitz, Michael Day, *Children and their Art. Methods for the Elementary School*. Harcourt College Publishers, 2001.